CELEX: 32021D0924
Language: el
Date: 2021-06-03 00:00:00
Title: Απόφαση (ΕΕ) 2021/924 του Συμβουλίου της 3ης Ιουνίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Διεθνούς Οργανισμού Κακάου όσον αφορά την παράταση της διεθνούς συμφωνίας του 2010 για το κακάο

9.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 203/8
               
            
         ΑΠΟΦΑΣΗ (ΕΕ) 2021/924 ΤΟΥ ΣΥΜΒΟΥΛΙΟΥ
         της 3ης Ιουνίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Διεθνούς Οργανισμού Κακάου όσον αφορά την παράταση της διεθνούς συμφωνίας του 2010 για το κακάο
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία για το κακάο του 2010 (η «συμφωνία») συνήφθη από την Ένωση με την απόφαση 2012/189/ΕΕ του Συμβουλίου (1) και τέθηκε σε ισχύ την 1η Οκτωβρίου 2012.
                  
               
                     (2)
                  
                  
                     Δυνάμει του άρθρου 62 παράγραφος 1 της συμφωνίας, η συμφωνία παραμένει σε ισχύ έως τις 30 Σεπτεμβρίου 2022, εκτός εάν παραταθεί.
                  
               
                     (3)
                  
                  
                     Δυνάμει του άρθρου 7 παράγραφος 1 της συμφωνίας, το Διεθνές Συμβούλιο Κακάου (το «Συμβούλιο ICCO») του Διεθνούς Οργανισμού Κακάου ασκεί όλες τις εξουσίες και εκτελεί ή μεριμνά για την εκτέλεση όλων των καθηκόντων που είναι αναγκαία για την εκτέλεση των ρητών διατάξεων της συμφωνίας. Δυνάμει του άρθρου 62 παράγραφος 4 της συμφωνίας, το Συμβούλιο ICCO μπορεί να εκδώσει απόφαση για την παράταση της συμφωνίας πέραν της τρέχουσας ημερομηνίας λήξης της, για δύο περιόδους που δεν υπερβαίνουν τα δύο έτη κακάου η καθεμία, δηλαδή έως τις 30 Σεπτεμβρίου 2024 για την πρώτη περίοδο και έως τις 30 Σεπτεμβρίου 2026 για τη δεύτερη περίοδο.
                  
               
                     (4)
                  
                  
                     Το Συμβούλιο ICCO πρόκειται να εκδώσει απόφαση σχετικά με την παράταση της συμφωνίας κατόπιν της 103ης συνόδου του στις 22 και 23 Απριλίου 2021.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου ICCO, δεδομένου ότι η απόφαση του Συμβουλίου ICCO όσον αφορά την παράταση της συμφωνίας θα είναι δεσμευτική για την Ένωση,
                  
               
                     (6)
                  
                  
                     Είναι προς το συμφέρον της Ένωσης να παραταθεί η συμφωνία και η Ένωση να παραμείνει μέρος της, λαμβάνοντας υπόψη τη σημασία του τομέα του κακάου για αρκετά κράτη μέλη και για την οικονομία της Ένωσης.
                  
               
                     (7)
                  
                  
                     Η παράταση της συμφωνίας για μέγιστη περίοδο τεσσάρων ετών θα δώσει επαρκή χρόνο στα μέλη του Συμβουλίου ICCO να προβούν σε ουσιαστική αναθεώρηση της συμφωνίας, η οποία επικεντρώνεται στον εκσυγχρονισμό και την απλούστευσή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Κακάου του Διεθνούς Οργανισμού Κακάου όσον αφορά την παράταση της διεθνούς συμφωνίας για το κακάο του 2010 είναι να υπερψηφιστεί η παράτασή της για δύο περιόδους που δεν υπερβαίνουν τα δύο έτη κακάο η καθεμία, δηλαδή έως τις 30 Σεπτεμβρίου 2024 για την πρώτη περίοδο και έως τις 30 Σεπτεμβρίου 2026 για τη δεύτερη περίοδο.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 3 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               P. N. SANTOS
            
         
         
            (1)  Απόφαση 2012/189/ΕΕ του Συμβουλίου, της 26ης Μαρτίου 2012, για τη σύναψη της διεθνούς συμφωνίας για το κακάο του 2010 (ΕΕ L 102 της 12.4.2012, σ. 1).